วันนี้ได้วางแผนไปชิม Hotto Bun สาขาธรรมศาสตร์ รังสิต เนื่องจากเป็นร้านที่อยู่ใกล้บ้านมากๆ เคยได้ยินแต่ชื่อ ได้เห็นแต่ภาพ วันนี้มีเวลาเลยบึ่งตรงไปธรรมศาสตร์ ร้านหาไม่ยาก อยู่ตรงสนามบอลเลยครับ(ลืมถ่ายรูปมา)

วันนี้มาถึงเที่ยงนิดๆ คนมีประมาณ 3 โต๊ะ ร้านนั่งได้ 6 โต๊ะ + เค้าเตอร์อีก 4 ที่ คาดว่าวันธรรมดาน่าจะไม่พอครับ ว่าแล้วเดินไปสั่งอาหารหน้าแคชเชียร์กันเลย สำหรับเมนูจะมีหลักๆเลย 3 อย่าง คือ บันหมูตุ๋น บันปลาทอด และบันไก่ทอด ราคา 55 บาทเท่ากัน หากเป็นเซตจะเป็น 130 บาท ได้ฟราย์ และเครื่องดื่มเพิ่ม 

โดยวันนี้ได้สั่งครบทั้ง 3 แบบเลย ในส่วนของแป้งเป็นแป้งแบบซาลาเปา เนื้อเนียนๆ นุ่มๆ หวามหอม อุ่นๆใหม่ๆเลยอร่อยประทับใจครับ  ส่วนรีวิวบันทั้งสามใส้ขอแยกตามนี้เลยนะครับ
1. บันหมูตุ๋น อันนี้เป็นหมูเนื้อๆเน้นๆ ตุ๋นเปื่อยนุ่มมากๆ ราดด้วยซอสของทางร้าน รสเข้มข้นอร่อยบินได้เลยครับ หวานผสมเค็มพอดีๆ รสชาติกระจายในปากเลยครับ
2. บันปลาทอด อันนี้เป็นปลาดอลลี่ ชุปแป้งทอด ส่วนตัวไม่ค่อยประทับใจเพราะเนื้อปลาดอลลี่ค่อนข้างไม่มีรสอยู่แล้ว ขนาดใส่ซอสสูตรของทางร้านแล้วยังรู้สึกไม่เต็มที่เลยครับ
3. บันไก่ทอด อันนี้เรียกได้เลยว่าไฮไลท์มากๆ เพราะเนื้อไก่เน้นๆ ทอดใหม่ๆ แป้งกรอบพอดีๆ รสของไก่และซอสลงตัวมากๆ ควรค่าแก่การลองอย่างไม่มีข้อกังขาใดๆครับ

โดยรวมถือว่าดีครับ ปริมาณและคุณภาพ เหมาะกับราคามากๆ ยิ่งหากต่อๆไปมีเมนูพิเศษๆ ใหม่ๆมาเพิ่มเติมอีก ยิ่งน่าสนใจครับ ใครอยู่ใกล้สาขาไหน รีบไปหาเวลาลองได้เลยครับ